Hippopotamus เป็นร้านสเต็กจากฝรั่งเศส ที่มีประวัติมานานกว่า 40 ปี มีสาขากว่า 160 สาขาทั่วโลก ร้านนี้ออกแบบร้านมาด้วยแนวคิดที่จะสร้างร้านอาหาร ที่ให้ความรู้สึกเป็นกันเอง ผ่อนคลาย และสนุกสนาน แต่ก็พร้อมด้วยคุณภาพที่ดีของอาหาร และบริการมาตรฐาน 
พอมาถึงเมืองไทย เท่าที่เห็น Hippopotamus มีเปิดที่สาขา Central พระราม 9 กับ Mega Bangna ที่ Mega Bangna อยู่ชั้น 1 ด้านทางเข้าฝั่ง Mega Cineplex ที่มีร้านอาหารเยอะๆ มีที่นั่งทั้งด้านนอกและด้านใน เปิดตั้งแต่ 11 โมง ถึง 4 ทุ่ม ภายในร้านตกแต่งสวยงามดี สีแดงสะดุดตา บวกกับการ์ตูนฮิปโปก็ดูทันสมัยดี ที่นี่บริการดี แต่ที่สำคัญของสาขานี้ พนักงานเสิร์ฟหลายคนไม่พูดภาษาไทย เพราะเป็นชาวต่างชาติ
ส่วนตัวไม่เคยลอง Hippopotamus ที่ประเทศอื่น ได้ยินคนพูดๆ กันมาว่าอร่อยแต่แพง ของเมืองไทยดูจากเมนูอาหารมีให้เลือกไม่มากนัก จะเป็นพวก สลัด appetizer แล้วก็สเต็ก 
มาทานที่นี่ ร้านมีธรรมเนียมเสิร์ฟขนมปังให้ก่อน อาหารบางอย่างมี 2 ขนาด ถ้าเป็นคนไทยจานเล็ก ก็เยอะแล้วเหมือนกัน ส่วนการสั่งสเต๊กที่นี่ ถึงจะเป็นแบบ well done เนื้อก็ไม่ได้แห้งสนิท ไม่สุกมาก ยังมีสีแดงจางๆ อยู่บ้าง เดาเอาว่าคงอยากให้ทานแบบนี้ 
ถ้าคิดว่าร้านนี้เป็นร้านแนวขึ้นห้าง ไม่ใช้ร้านสเต็กหรูๆ รสชาติก็ไม่ได้ห่างกับร้าน Sisler เท่าไหร่ ขอออกตัวว่า ไม่ได้ชื่นชอบสเต๊กมากนัก แต่ถ้ามาดูกับราคาก็ถือว่าแพงใช้ได้ทีเดียว 
ใครผ่านไปผ่านมา อยากลองสเต็กที่ไม่ใช่ Sisler ก็มาลองกันได้  แต่แอบแพงนะ
